Dejbjerg: En soloulykke tidligt onsdag morgen fik en tragisk udgang for den mand, der var involveret.

Midt- og Vestjyllands Politi beretter onsdag eftermiddag, at der er tale om en 28-årig mand fra Jelling.

Af uvisse årsager kørte manden i sin varebil af kørebanen på Ringkøbingvej ved Dejbjerg, hvorefter bilen kørte i grøften og ud på en mark, hvor den trillede rundt. Det fortæller lokalpolitiet i Ringkøbing.

- Der er ikke noget, som tyder på, at der er blevet foretaget en undvigemanøvre. Det ser man nogle gange, hvis der for eksempel har været et rådyr, der er løbet ud på vejen, siger vagtchef hos Midt- og Vestjyllands Politi, Henrik Nielsen, til Ritzau.

Henrik Nielsen fortæller videre, at der rutinemæssigt er udtaget blodprøve fra den afdøde, og at der skal foretages et retslægeligt ligsyn af den 28-årige mand, ligesom en bilekspert skal foretage undersøgelser af uheldet i forsøget på at finde en forklaring på ulykken.

Det var en forbipasserende, der slog alarm til politiet klokken 4.37, da vedkommende så den forulykkede bil ved siden af vejen. Da ambulancen nåede frem, blev der forsøgt genoplivning af manden, dog uden held, og han blev erklæret død på stedet.